# Magnus Carlsen

| Magnus Karlsen
 |
| --- |
|   |
| Puno ime
 | Sven Magnus En Karlsen
 |
| Datum rođenja
 | 30. novembar 1990.
 |
| Mesto rođenja
 | Tensberg (Norveška)
 |
| Država
 |  Norveška
 |
| Titula
 | Velemajstor
 |
| FIDE broj
 | 1503014
 |
| FIDE rejting
 | 2802 (novembar 2010.)
 |
| Najveći rejting
 | 2826 (jul 2010.)
 |

**Magnus Karlsen** (norveški: *Sven Magnus Øen Carlsen*; rođen 30. novembra 1990. u Tensbergu, Norveška) je norveški šahovski velemajstor i trenutni svetski prvak u šahu. Karlsen je trenutno rangiran kao prvi igrač sveta. U januaru 2012. je postao sedmi broj jedan u istoriji FIDE rejting liste. Njegov najveći rejting je iznosio 2861, što predstavlja najbolji učinak svih vremena.

Karlsen je stekao titulu velemajstora 26. aprila 2004. kada je imao 13 godina i 148 dana, pa je po tome treći najmlađi velemajstor u istoriji šaha. Na januarskoj FIDE rejting listi za 2010. dospeo je na prvo mesto sa 19 godina i 32 dana, čime je postao najmlađi igrač u istoriji šaha kome je to uspelo, oborivši rekord Vladimira Kramnika. Takođe je osvojio i svetsko prvenstvo u brzopoteznom šahu 2009. godine.

Njegov nastup na turniru u Nankingu, u septembru i oktobru 2009. stručnjaci su ocenili kao jedan od najuverljivijih u istoriji šaha, što mu je donelo rejting od 2801 poena. Tako je postao tek peti igrač koji je dostigao 2800 poena, ali je sa tada 18 godina i 10 meseci bio ubedljivo najmlađi kojem je to uspelo.

Na osnovu rejtinga Karlsen se kvalifikovao za Turnir kandidata, na kojem će se dobiti izazivač aktuelnog svetskog prvaka Višvanatana Ananda na Svetskom prvenstvu u šahu 2012. Međutim u novembru 2010 je obelodanio da se povlači sa Turnira kandidata, a kao zamena je uskočio Aleksandar Griščuk.

## Detinjstvo

Rođen u Tjonsbergu, okrug Vestfol, Magnus trenutno živi u Lomdalenu, okrug Baerum, blizu norveške prestonice Osla. Odigrao je svoj prvi turnir u osmoj godini i ubrzo nakon toga počeo trenirati u srednjoj školi (za sportiste), kod tada najboljeg norveškog šahiste, velemajstora Simona Agdenštajna. Agdenštajn upoznaje svog tadašnjeg štićenika Tjorborna Ringdala Hansena, trenutno internacionalnog majstora, sa Karlsenom, nakon čega počinju njihovi zajednički treninzi svake nedelje, zajedno sa jednim Karlsenovim bliskim prijateljem. Postavši internacionalni majstor, Magnus dobija dozvolu iz osnovne škole da pauzira godinu dana, kako bi uzeo učešće na jesenjim turnirima u sezoni 2003. Te iste godine osvaja treće mesto na Evropskom prvenstvu za dečake do dvanaest godina.

## Šahovska karijera

### 2004

Karlsen na simultanci u Moldeu jula 2004
Magnus prvi put skreće pažnju međunarodne šahovske javnosti nakon pobede u S grupi Korus turnira u gradiću Vajk an Ze. Osvaja 10,5 od mogućih 13 bodova, izgubivši samo jednu partiju (protiv najbolje rangiranog igrača grupe, Duška Pavasovića). Kao rezultat pobede zarađuje svoju prvu velemajstorsku normu, sa prosečnim učinkom od 2702 poena. Posebno je značajna bila pobeda protiv Šipke Ernsta u pretposlednjem kolu, gde Magnus, nakon efektne žrtve, matira svog protivnika u svega 29 poteza. Zbog ovoga osvaja nagradu publike za najlepšu partiju kola (uključujući i grupe A i V). Interesantno je da su u partiji Ljanas-Gustafson igranoj godinu dana ranije u Madridu, prva 23 poteza bila indentična (partija je na kraju završena remijem), ali je Karlsenova novina u 24. potezu osigurala pobedu. Osvajanje prvog mesta mu omogućava da sledeće godine igra u još jačoj V grupi, a Lubomir Kavalek, izveštavajući za Vašington post naziva Magnusa „šahovskim Mocartom". Agdenštajn, koji je postao velemajstor sa 18 godina, u jednom intervjuu izjavljuje da je Magnus znatno bolji igrač nego što je on bio njegovih godina. Takođe primećuje da njegov učenik ima izvanrednu memoriju i neobično širok spektar otvaranja. Magnusov podvig zapada za oko Majkrosoftu koji ubrzo postaje njegov sponzor.

U februaru je usledila i druga velemajstorska norma na Aeroflot openu u Moskvi. Na blic turniru u Rejkjaviku, Island, Karlsen je 17. marta pobedio bivšeg svetskog prvaka Anatolija Karpova. Ovo je bila preliminarna runda nakon koje je narednog dana krenula nokaut-faza igrana ubrzanim tempom, gde je Magnus u prvoj partiji protiv Garija Kasparova, u to vreme prvog igrača na svetskoj rang-listi, izborio remi, pre nego što je u drugoj partija poražen u 32 poteza, što je značilo njegovu eliminaciju iz daljeg takmičenja.

Na šestom Dubai openu igranom od 18-28 aprila, Karlsen osvaja i treću velemajstorsku normu (čime je i formalno ispunjen uslov za sticanje titule velemajstora), nakon četiri pobede i remija kolo pre kraja. Time postaje u to vreme namlađi velemajstor, i drugi najmlađi velemajstor ikada, posle Sergeja Karjakina iz Ukrajine, koji je ispunio normu tokom 2002. godine, sa 12 godina i 7 meseci.

Magnus postaje i najmlađi šahista ikada koji učestvuje na Svetskom šampionatu održanom te godine, ali ispada već u prvoj rundi nokaut-faze nakon produžetaka od Levona Aronjana.

U julu Karlsen i Berge Ostenstad (tada aktuelni šampion Norveške), dele prvo mesto na nacionalnom šampionatu, osvojivši sedam od mogućih devet poena. Mini-meč od dva partije je odlučivao pobednika. Pošto su obe partije završene remijem, Ostenstadu je ostala titula zbog većeg broja pobeda u regularnom delu turnira.

### 2005

Karlsen 2005
Na Smartfiš mastersu održanom u okviru šahovskog festivala za sezonu 2004-05 u Dramenu, Norveška, Magnus pobeđuje Alekseja Širova, tadašnjeg broja 10 na svetskoj rang-listi. U junu učestvuje na turniru igranom ubrzanim tempom u Siudad de Leonu, gde u polufinalu igra 4 partije protiv Višvanatana Ananda, tada svetskog broja 2. Karlsen gubi ovaj meč sa 3-1. Međutim, bilo je ohrabrujuće što je Magnus dobio pozivnicu za ovaj turnir kao mladi šahista koji najviše obećava u 2005. godini.

Na šampionatu Norveške Karlsen ponovo deli prvo mesto, ovoga puta sa svojim mentorom Agdenštajnom. Mini-meč u produžetku je održan od 7. do 10. novembra. Sada je Magnus imao veći broj pobeda iz prethodne faze, ali je pravilo preliminarne faze ako se meč završi 1-1 u međuvremenu ukinuto. U tesnoj borbi, Agdenštajn dobija prvu a Karlsen drugu partiju, pa se ušlo u narednu fazu neprekidnog igranja po dve partije ubrzanim tempom sve dok e ne odluči pobednik. Karlsen dobija prvu a Agdenštajn drugu partiju. Usledila je serija od tri remija, a zatim Agdenštajn dobija šestu partiju i postaje nacionalni šampion.

Krajem godine uzima učešće na Svetskom kupu u Hanti-Mansijsku, Rusija. Na samom startu Karlsen iznenađuje tadašnjeg 44. šahistu sveta, Gruzijca, Zuraba Azmaiparašvilija, pobedivši u produžetku igranom po ubrzanom tempu 2-0, nakon 1-1 u standardnoj vremenskoj kontroli. Nastavio je sa sjajnim igrama, eliminisavši Tadžika Faruka Amonatova i Bugarina Ivana Čeparinova (takođe nakon produžetaka), plasiravši se u osminu finala. Tamo je zaustavljen od Jevgenija Barejeva 2,5-1,5, pa je tako sprečen da se plasira među osam najboljih. U nastavku takmičenja, u mečevima za plasman pobedio je Joela Lautiera 1,5-0,5 i Vladimira Malakhova 3,5-2,5, osiguravši minimum deseto mesto a samim tim i učešće na turniru kandidata. Karlsen postaje najmlađi igrač u istoriji koji se plasirao na takmičenje za svetskog prvaka.

U oktobru, Magnus osvaja Memorijalni turnir Arnolda Eikrema u norveškom gradiću Gausdalu, osvojivši 8 od mogućih 9 poena, sa prosečnom ocenom od 2792 boda, u vreme kada još nije napunio 15. godinu života.

### 2006

Na januarskoj FIDE rang-listi, kada je imao 15 godina i 31 dan, Magnusov novi rejting je iznosio 2625 poena, čime je postao najmlađi šahista koji je preskočio 2600 poena. U 2008. godini je ovaj rekord oborio Vesli So. Na turniru u Vajk an Zeu, u okviru V grupe, Karlsen je podelio prvo mesto sa Motiljevim, osvojivši 9 od 13 poena (+6,-1,=6). Zbog još jednog sjajnog nastupa stiče pravo da naredne godine nastupi u najjačoj A grupi.

Na prvenstvu Norveške, Magnus je bio blizu da osvoji titulu u regularnom delu, ali ga je poraz u poslednjem kolu od Ostenstada primorao da ponovo deli prvo mesto sa Agdenštajnom. Ovaj poraz ga je takođe sprečio da obori agdenštajnov rekord i postane najmlađi nacionalni prvak ikada. Ipak, u produžetku, igranom između 19. i 21. novembra, je porazio svog učitelja 3-1. Prve dve partije igrane standardnim vremenom su završene remijem, ali je Magnus dobio nakon toga obe partije u ubrzanom tempu, čime je prvi put postao nacionalni šampion.

Zatim je usledila pobeda na Glitnir blic turniru održanom na Islandu. U polufinalu je pobedio sa 2-0 Višvanatana Ananda, najboljeg svetskog brzopoteznog igrača (2003. osvojio svetsko prvenstvo u ubrzanom šahu, 2004. prestižni Melodi Amber turnir u ubrzanom i šahu na slepo, od 2007. zvanični svetski prvak). sa istim rezultatom Magnus je trijumfovao i u finalnoj borbi.

Još jedan sjajan rezultat je postignut na 37. Šahovskoj olimpijadi, 6 od 8 poena, protiv igrača sa prosečnim rejtingom od 2627 bodova, čime je Magnus zaradio visokih 18 poena na FIDE rang-listi (sa prosečnom ocenom od sjajnih 2820 poena). Poznata je i Magnusova pobeda na ovom takmičenju protiv najboljeg engleskog šahiste Majkla Adamsa.

Na Midnajt San turniru, Magnus je napravio par grešaka, što ga je koštalo prvog mesta koje je pripalo Sergeju Šipovu (FIDE rejting 2576 poena).

Na poznatom turniru u gradu Bilu, Karlsen osvaja drugo mesto, izgubivši obe partije od pobednika Aleksandra Morozeviča (jednom kao beli, jednom kao crni).

Tokom avgusta, u okviru turnira u Amsterdamu, Magnus je uzeo učešće na egzibicionom timskom meču „Mladost protiv iskustva“. Meč je odigran između 22. i 28. avgusta. Pobedili su „mladi“, odnosno zvezde u usponu, a Magnus je imao među njima najbolji pojedinačni učinak 6,5/10, sa prosečnom ocenom od solidnih 2700 poena. Zahvaljujući ovom nastupu dobio je normu za učešće na Melodi Amber turniru naredne godine.

U septembru je održano Svetsko prvenstvo u brzopoteznom šahu u gradu Rišon Le Zion, Izrael. Sa ostvarenih 7,5/15, Magnus je zauzeo solidno 8. mesto, u konkurenciji 16 takmičara.

Na poznatom turniru u ubrzanom šahu u Kap d Edžu, Francuska, Magnus se probija do polufinala, ali tu gubi od Sergeja Karjakina.

Nešto slabiji nastup je bio na Memorijalu Mihaila Talja u Moskvi. Sa dva poraza i sedam remija, Karlsen se našao na deobi osmog mesta u konkurenciji deset takmičara. U okviru istog takmičenja je usledio blic turnir gde je Magnus sa učinkom 17,5/34 zauzeo 9. mesto, od ukupno 18 šahista.

### 2007

Na Korus turniru Karlsen prvi put nastupa u najjačoj grupi A, ali je morao da se zadovolji samo poslednjim mestom nakon 9 remija i 4 poraza, ostvarivši učinak 4,5/13.

Magnus Karlsen protiv Levona Aronjana, Linares 2007
Na poznatom turniru u Linaresu, Magnus se suočava sa samom šahovskom elitom: Veselin Topalov, Višvanatan Anand, Peter Svidler, Aleksandar Morozevič, Levon Aronjan, Peter Leko i Vasilij Ivančuk (koji zamenjuje Tejmura Radžabova). Sa značajno nižim rejtingom od svih ostalih, uspeće da se izbori za drugo mesto (nakon produžetaka), sa 7,5 poena nakon 4 pobede, 7 remija i 3 poraza sa prosečnom ocenom od 2778 poena.

U martu Karlsen prvi put nastupa na Melodi Amber turniru u ubrzanom i šahu na slepo, odigranom u Monte Karlu. U kategoriji igranja na slepo Karlsen ostvaruje 8 remija i 3 poraza, i 3 pobede, 7 remija i jednim porazom u ubrzanoj kategoriji. Sa ovim rezultatom deli deveto mesto u šahu na slepo, zatim deli drugo mesto u ubrzanom šahu (izgubio jedino od Ananda), zauzimajući u ukupnom plasmanu 8. mesto.

Tokom maja i juna je održan Turnir kandidata, koji je predstavljao kvalifikacije za Svetsko prvenstvo, održano nekoliko meseci kasnije. Već na samom startu je uparen sa Levonom Aronjanom, protivnikom iz samog vrha žreba. Meč od šest partija je završen remijem (+2,=2,-2), gde Karlsen uspeva da izjednači u dva navrata. Produžetak od četiri meča po ubrzanom tempu je ponovo završen remijem (+1,=2,-1), gde se Magnus ponovo provlači, dobivši poslednju partiju. Konačno, Aronjan dobija obe partije u brzopoteznom šahu i eliminiše Magnusa iz daljeg takmičenja.

U julu na novoj FIDE rejting listi, sa 16 godina i 7 meseci, Karlsen skače na 2710 poena, čime postaje najmlađi šahista ikada koji je prešao 2700 poena. Ovaj rekord još nije oboren.

Tokom jula i avgusta Karlsen osvaja poznati turnir u Bilu Arhivirano 2008-09-13 na Wayback Machine-u, sa dve pobede više nego poraza (sa prosečnom ocenom od 2753 poena). Pošto je delio prvo mesto sa Aleksandrom Oniščukom, njih dvoje igraju produžetke. Nakon remija u dve partije ubrzanog i brzopoteznog šaha, Magnus pobeđuje u armagedon partiji i osvaja turnir. Tako postaje najmlaši šahista koji je osvojio turnir kategorije 18 (turnir gde je prosečan rejting igrača između 2676 i 2700 poena).

Ubrzo nakon ovoga uspeha Karlsen uzima učešće na Arktik čelendžu u Tromsou, ali samo četvrto mesto uz 5 pobeda i 4 remija je bilo pomalo razočaravajuće. U prvoj rundi Karlsen je odigrao samo remi protiv svog školskog druga Breda Hagena (sa više nego skromnim rejtingom od 2034 poena), nakon sto je u jednom trenutku izgledalo da Karlsen gubi partiju. Njegova partija koja je sa ovoga turnira privukla najviše pažnje bila je u šestoj rundi protiv svoga oca Henrika Karlsena, koju je Magnus dobio.

Krajem godine, Magnus ostvaruje još jedan rezultat vredan pažnje, plasiravši se u polufinale Svetskog kupa. Nakon pobede nad Majklom Adamsom u osmini i Ivanom Čeparinovim u četvrtfinalu, u polufinalu je usledio poraz od Gate Kamskog sa 1,5-0,5, koji kasnije i osvaja turnir.

### 2008

Karlsen u Bilbau 2008
Igrajući po drugi put u najjačoj grupi na Korus turniru, Magnus pokazuje veliki napredak u odnosu na prethodnu godinu. Na kraju osvaja 8 od 13 bodova, sa prosečnom ocenom 2830 poena. Ostvaruje 5 pobeda (uključujući i pobedu crnim figurama protiv bivšeg svetskog prvaka Vladimira Kramnika), 2 poraza i 6 remija. Na kraju deli prvo mesto sa Aronjanom, čime postaje najmlađi šahista ikada koji je osvojio turnir kategorije 20 (prosečan rejting učesnika je 2726-2750).

Na turniru u Linaresu, Karlsen još jednim sjajnim nastupom dobija prosečnu ocenu iznad 2800 poena, osvojivši 8 od 14 poena (5 pobeda, 3 poraza i 6 remija). U neizvesnoj završnici, Magnus osvaja drugo mesto, sa samo pola boda zaostatka za pobednikom i aktuelnim svetskim prvakom Višvanatanom Anandom.

U martu Magnus po drugi put igra na Melodi Amberu, koji je prvi put održan u Nici a ne u Monaku. U kategoriji šaha na slepo beleži 4 pobede, 4 remija i 3 poraza, a u kategoriji ubrzanog šaha 3 pobede, 6 remija i 2 poraza. U šahu na slepo deli peto mesto, a u ubrzanom tempu je na deobi trećeg. U konačnom plasmanu, Magnus se nasao na deobi drugog mesta.

Karlsen je kao jedan od ukupno 21-og igrača startovao u FIDE gran pri 2008-09 ciklusu od šest turnira, koji je služio kao kvalifikacije za Svetski šampionat 2012. Prvi u nizu turnira je održan tokom aprila i maja u Bakuu, Azerbejdžan. Magnus deli prvo mesto sa Vugarom Gašimovim i Vang Jueom, sa još jednom prosečnom ocenom iznad 2800 poena. Kasnije je odlučio da napusti ovaj ciklus, a kao razlog svoje odluke navodi drastičnu promenu pravila za kvalifikacione norme, koje je FIDE napravila u međuvremenu.

Ubrzo nakon ovoga takmičenja, Magnus je u egzibicionom meču u ubrzanom šahu porazio Petera Leka u Miškolcu, Mađarska, sa 5-3 (2 pobede i 6 remija).

U junu Magnus osvaja veoma jak Aerosvit turnir. U svom najboljem nastupu u dotadašnjoj karijeri, završava učešće bez poraza, sa 8 od 11 poena (5 pobeda i 6 remija) u turnirskoj kategoriji 19. Njegova prosečna ocena je iznosila izuzetnih 2878 poena.

Nastupajući na turniru kategorije 18 u Bilu, Karlsen završava kao treći sa 6 od 10 poena (3 pobede, 6 remija i jedan poraz). Prosečna ocena sa ovog nastupa je iznosila 2741 poen, što je bilo prvi put da je dobio ocenu nižu od 2800 poena u 2008. godini.

Na svetskom prvenstvu u brzopoteznom šahu igranom u Majncu, nakon poraza u finalu od branioca titule Ananda sa 3-1 (2 poraza i 2 remija). Na putu do finala Karlsen se susreo sa Judit Polgar (pobeda i remi), sa Anandom (dva remija) i sa Aleksandrom Morozovičem (2 remija).

Na turniru kategorije 21- Bilbao masteru, Karlsen zauzima drugo mesto sa prosečnom ocenom 2768 (3 pobede, 4 remija i 3 poraza).

### 2009

Magnus daje autogram na London klasiku decembra 2009
Igrajući u grupi A u Korusu, Karlsen deli peto mesto sa ocenom 2739 (dve pobede, deset remija i jedan poraz).

U Linaresu završava kao treći sa nešto boljom ocenom od 2777 poena (3 pobede, 9 remija i 2 poraza). Na ovom turniru Magnus prvi put pobeđuje Svetskog šampiona Višvanatana Ananda kao i pobednika turnira Aleksandra Griščuka u partiji sa standardnom vremenskom kontrolom.

Zatim sledi još jedan sjajan nastup na veoma jakom M-Tel Masters (kategorija 21) turniru u Sofiji, Bugarska, gde deli drugo mesto sa Veselinom Topalovim. Karlsenov poraz u poslednjoj rundi protiv osvajača titule Alekseja Širova ga je na kraju sprečio da zauzme prvo mesto.

Karlsen potom pobeđuje na turniru kategorije 21 u Nankingu, sa velikih 2,5 poena prednosti u odnosu na drugoplasiranog Topalova, u to vreme svetskog broja jedan. Ostvario je 8 od mogućih 10 poena (6 pobeda, 4 remija, bez poraza), dobivši svaku partiju kao beli (protiv Topalova, Vang Juea, Leka, Radžabova i Jakovenka), i pobedivši protiv Jakovenka i kao crni. Gledajući po prosečnoj oceni od zapanjujućih 3002 poena, ovo je najbolji rezultat ikada ostvaren. Nijedan drugi igrač nikada nije dobio ovako visoku ocenu. Zahvaljujući ovom briljantnom nastupu, Magnusov novi rejting je skočio na 2801 poen, čime je postao tek peti igrač u istoriji koji je prešao granicu od 2800, ali istovremeno ubedljivo najmlađi.

Na Taljevom memorijalu igranom od 5-14. novembra, Magnus startuje sa sedam uzastopnih remija, ali uspešno finišira pobedama protiv Ruslana Ponomajrova i Petera Leka. Na kraju deli drugo mesto sa Vasilijem Ivančukom, iza pobednika Vladimira Kramnika.

Odmah nakon ovog turnira usledilo je Svetsko prvenstvo u brzopoteznom šahu, odigranom od 16. do 18. novembra u Moskvi. Sa učinkom od 28 pobeda, 6 remija i 8 poraza Magnus postaje prvak sveta, sa tri boda prednosti u odnosu na drugoplasiranog Ananda.

U decembru Magnus uzima učešće na London klasiku, i to kao prvi nosilac u konkurenciji Vladimira Kramnika, Hikarua Nakamure, Majkla Adamsa, Najdžela Šorta, Ni Hue, Luka Mekšejna i Davida Hauela. Već u prvoj rundi pobeđuje Kramnika i na kraju osvaja prvo mesto sa skorom 13 od 21 (na turniru je korišćeno neuobičajeno bodovanje, kao u fudbalu pobeda 3 poena a remi 1, po standardnom bodovanju Karlsenov skor bi iznosio 5 od 7), poenom prednosti u odnosu na Kramnika, sa prosečnom ocenom 2844. Ovaj trijumf mu donosi na novoj, januarskoj rang-listi svetski broj 1, čime je preskočio dotadašnjeg lidera Veselina Topalova.

Magnusov prosečan učinak u periodu od jula 2009. do januara 2010. godine na rang-listi FIDE mu obezbeđuje učešće na Turniru kandidata, u okviru ciklusa Svetskog šampionata u šahu 2012.

Početkom godine Magnus angažuje kao svog ličnog trenera bivšeg svetskog prvaka Garija Kasparova. Njihova saradnja je potvrđena u norveškoj štampi tokom septembra.

Kao kruna sezone, Magnus dobija Šahovski Oskar za 2009. godinu. Ova prestižna nagrada se dodeljuje najboljem šahisti na kraju godine na osnovu ankete među vodećim šahovskim stručnjacima, novinarima i piscima, koju sprovodi ruski šahovski magazin 64.

### 2010

Za kratko vreme naše saradnje, zapazio sam u njemu mnoge osobine velikog šampiona-Gari Kasparov
Uoči 2010 Magnus izjavljuje da će igrati manje turnira naredne godine. Saradnja sa Kasparovim je nastavljena sve do marta.

U periodu od 16-31. januara Karlsen po drugi put osvaja Korus, sa 8,5 poena (5 pobeda, 7 remija i 1 poraz). Njegovim porazom od Kramnika u devetoj rundi je prekinut niz od 36 uzastopnih partija bez poraza. U poslednjoj rundi protiv Fabijana Karuane Karlsen zapada u tešku poziciju, ali uspeva izboriti remi i sačuvati prvo mesto sa pola boda prednosti u odnosu na Kramnika i Širova.

Na martovskoj FIDE rejting-listi, Magnus postavlja novi lični rekord sa 2813 poena, što je ujedno i najviši skor ikada posle Kasparova. Međutim, u istom mesecu je objavljeno i da je rakinuta saradnja sa Kasparovim i da on više neće biti angažovan kao lični trener, mada je Magnus u intervjuu nemačkom magazinu Špigel čitavu priču stavio u drugi kontekst i izjavio da će ostati u kontaktu sa Garijem kao i da će nastaviti da posećuje njegove trening sesije.

Još jedna potvrda Magnusovog uspona bila je i deoba prvog mesta sa Ivančukom na Melodi Amberu u generalnom plasmanu. On ostvaruje 6,5 poena u šahu na slepo i 8 u ubrzanom šahu, što je ukupno 14,5 od mogućih 22 boda.

U maju je obelodanjeno da je Magnus pomagao Višvanatanu Anandu u pripremi meča za titulu prvaka sveta protiv izazivača Veselina Topalova, koji je Anand dobio 6,5-5,5 i tako odbranio titulu. Takođe se saznalo i da je pomagao Anandu i za Svetsko prvenstvo 2007. i 2008. godine.

Na svom prvom nastupu nakon razlaza sa Kasparovim, Magnus učestvuje na Bazna Kings turniru u Rumuniji od 14-25. juna. Turnir se igrao po duplom raund-robin sistemu a konkurenciju su činili Vang Jue, Boris Geljfand, bivši FIDE svetski prvak Ruslan Ponomajrov, Tejmur Radžabov i Liviu-Diter Nispeanu. Nakon tri uzastopna remija na startu usledile su i četiri pobede zaredom, čime je, u tom momentu, Magnus postavio novi lični rekord sa 2825,1 poena. Završio je turnir sa 7,5 od mogućih 10 poena i prosečnom ocenom 2918, sa puna dva boda prednosti u odnosu na drugoplasirane Geljfanda i Radžabova. Ovaj trijumf je osnažio Karlsenov broj jedan na svetskoj rang-listi sa 2826 poena. Jedino je Kasparov uspeo ostvariti više poena a Karlsen se našao na samo 25 poena zaostatka u odnosu na najbolji rezultat ikada.

Nakon letnje pauze usledio je mini-turnir po ubrzanom tempu, Arktik Sekjuriti Stars u Kristiansundu, Norveška, od 28-30. avgusta. Učešće su još uzeli i aktuelni svetski šampion Višvanatan Anand, ženski broj jedan Judit Polgar i Jon Ludvig Hamer. U preliminarnoj raund-robin rundi Magnus je sa skorom 3,5 od 6 zauzeo drugo mesto, iza Ananda, čime se plasirao u finale. U finalu je Magnus dobio Ananda 1,5-0,5, čime je osvojio turnir.

Međutim, nakon toga je došlo do iznenadnog pada na naredna dva takmičenja. Na 39. Šahovskoj olimpijadi od 19. septembra do 4. oktobra, ostvaren je prosečan učinak 4,5 od 8 poena, sa čak tri poraza crnim figurama, od Jobave Badura, Majkla Adamsa i Sanana Sjugirova. Ovo su ujedno bili i prvi Karlsenovi porazi crnim figurama nakon više od godinu dana. Reprezentacija Norveške je zauzela skromno 51. mesto u kokurenciji 149 timova.

Sledeći turnir je bio veliko finale Grend slem Mastersa u Bilbau, od 9. do 15. oktobra. Na ovaj turnir Magnus se direktno kvalifikovao kao osvajač tri od prethodna četiri turnira iz Grend slem serije (Nanking 2009, Korus 2010 i Bazna Kings 2010). Zajedno sa njim na turniru je učestvovao Anand, kao i najbolja dvojica šahista iz preliminarnog turnira održanog septembra u Šangaju. Na ovom turniru su nastupili Vladimir Kramnik, Levon Aronjan, Aleksej Širov i Vang Hao, a kvalifikovali su se Širov i Kramnik. Prosečan rejting učesnika pre početka turnira je iznosio 2789 poena, što je govorilo da se radi o najjačem turniru u istoriji šaha. U prvoj partiji Karlsen gubi crnim figurama u Daminoj indijskoj odbrani od Kramnika, što je predstavljao njegov drugi uzastopni poraz od bivšeg svetskog prvaka, čime mu je broj 1 na svetskoj rang-listi bio ozbiljno ugrožen. U drugoj rundi novi poraz, ovoga puta od Ananda i to sa belim figurama u Španskoj partiji, a sa ovim porazom je Karlsen u trenutnom rejtingu pao na drugo mesto svetske liste iza Ananda. U kasnijim partijama Magnus je donekle popravio utisak nakon pobede nad Širovim, okončavši turnir sa 2,5 od 6 poena, a turnir je osvojio Kramnik sa 4 od 6 poena. Početkom novembra na novoj zvaničnoj rang-listi FIDE Magnusov rejting pada na 2802 poena, iza Anandovih 2804, čime je zvanično završena njegova vladavina kao svetskog broja jedan. Ovo iznenadno nazadovanje je pokrenulo špekulacije u javnosti o tome da li neke Karlsenove aktivnosti, kao što je manekenstvo za prestižnu holandsku marku odeće G-star, odvlače pažnju od šahovske table. Magnus je izjavio da ne veruje da njegove vanšahovske aktinosti imaju ikakav derektan uticaj na nešto slabije rezultate, te je izrazio očekivanje da njegov novi uspon počinje već na narednom turniru u Nankingu, gde je protekle godine ostvario svoj najbolji rezultat u dosadašnjoj karijeri (8 od 10 poena).

Usledio je već spomenuti turnir u Nankingu, od 19-30. oktobra, a konkurenciju su činili Anand, tadašnji svetski broj dva Topalov, Vugar Gašimov, Vang Jue i Etjen Bakrot. Ovo je bio jedini turnir u 2010. godini na kome su učestvovali, u tom trenutku, trojica vodećih igrača na svetskoj rang-listi, Karlsen, Anand i Topalov, a ujedno i jedini turnir u istoriji na kome su igrala trojica šahista koji su u tom trenutku imali rejting iznad 2800 poena. Sa tri uzastopne pobede belim figurama, protiv Bakrota, Juea i Topalova, Magnus je stekao rano vođstvo, sa ukupno osam uzastopnih pobeda sa belima na turniru, računajući i proteklu godinu. u 7. rundi je ovaj niz konačno prekinut remijem sa Anandom, a prvo mesto je obezbeđeno pobedom u pretposlednjoj rundi crnim figurama protiv Topalova, sa skorom 6,5 od 9 i drugom pobedom na turniru protiv bivšeg svetskog broja 1. Magnusov konačan učinak je iznosio 7 od 10 bodova (sa sjajnom prosečnom ocenom od 2903 poena), čime je obezbeđeno učešće na Grend slem Masters finalu naredne godine. Sa punim poenom prednosti u odnosu na drugoplasiranog Ananda, čime je Karlsen, u aktuelnom rejtingu, povratio svetski broj jedan.

Na Svetskom prvenstvu u brzopoteznom šahu u Moskvi od 16-18. novembra Karlsen je branio svoju prošlogodišnju titulu. Sa učinkom 23,5 od 38, završio je na trećem mestu iza Tejmura Radžabova i pobednika Levona Aronjana.

Krajem godine, na redu je još jedna odbrana titule, ovoga puta na London klasiku, od 8-15. decembra. Ove godine je konkurencija dodatno ojačana učestvovanjem svetskog prvaka Višvanatana Ananda. Ostali takmičari su: bivši svetski šampion Vladimir Kramnik, najbolji američki šahista Hikaru Nakamura, kao i vodeći engleski igrači Majkl Adams, Najdžel Šort, Dejvid Hauel i Luk Mekšejn.

### 2013

Svetsko prvenstvo u šahu 2013.

## Stil igre

Kao čudo od deteta, Magnus je bio prepoznatljiv po atraktivnom napadačkom stilu. Njegova pobeda protiv Šipke Ernsta u S grupi Korusa 2004, koja je završena sjajnom mat kombinacijom, bila je dobar primer ovakvog stila, koji je izazvao divljenje kod određenog broja igrača. Kako je igrački sazrevao, shvatio je da ovakav riskantan način igre nije previše mudar u duelima protiv svetske elite. Počev od 2005. godine, sve se više suočavao sa daleko iskusnijim šahistima, pa je neretko zapadao u velike probleme u otvaranju i središnjici. Napredujući, postao je univerzalni tip igrača, sposoban da barata svim vrstama pozicija. U otvaranju, Magnus je balansirao između neobično velikog broja otvaranja. Umesto da se, kao većina drugih šahista, specijalizuje za određeni tip otvaranja sa d4 ili e4, igrao je podjednako obe vrste, što je bio i deo taktike zbunjivanja protivnika, kojima je otežao pripremu za mečeve protiv njega.

Od vremena kada je postao Magnusov lični trener, Kasparov je više puta izjavio da je Karlsen pozicioni tip igrača, sličan bivšim svetskim prvacima kao što su Anatolij Karpov, Hose Raul Kapablanka i Vasilij Smislov. Dugoročni cilj ovog tipa igrača je zadobijanje statičke prednosti (zauzimanje prostora i razvijanje pešačke strukture), naspram taktičkog tipa, koji bira dinamičku prednost (preuzimanje inicijative). Bivši svetski prvaci poznati po taktičkom stilu bili su, pored Kasparova i Bobi Fišer i Mihail Talj.

## Rejting

## Izvori

## Vanjske veze